
Regionális identitás és irodalmi gondolkodás K. Papp Miklósnál

A kolozsvári lapalapító-szerkesztő, K. Papp Miklós újságírói habitusában megjelenő protekcionista szemlélet kapcsán – itt elsősorban a Magyar Polgár napilapnak és Hölgyfutár (1876–1878) című mellékletének a színházról való beszédére és a kisajátító retorikákra helyezve a hangsúlyt – egy erdélyi identitás kialakításának, újraértelmezésének törekvése körvonalazódik. Erdély helyzete a kiegyezés után hasonlóságot mutat a Német Császárság megszületése következtében egyes német tartományok megváltozott helyzetével, vagy Habsburg-birodalom terjeszkedése által érintett területek identitásépítő stratégiáival. Ezeket tekintetbe véve tágabb kontextusba helyezem az értelmezésemet, reflektálva a hasonlóságokra illetve sajátosságokra. A dolgozatom második felében ezt a kérdést K. Papp szépírói gyakorlata felől igyekszem árnyalni a regionális irodalom és kettős kötődés kulcsszavak mentén.



